Practic, acționarii Euroins trebuie să vină cu bani de acasă pentru a acoperi eventualele daune pe care le-ar avea de plătit compania. Aceasta are la dispoziție un an pentru a-și restabili situația financiară.

„Consiliul Autorității de Supraveghere Financiară (ASF) a hotărât în ședința de astăzi deschiderea procedurii de redresare financiară pe bază de plan a societății EUROINS România Asigurare-Reasigurare S.A., având ca obiectiv restabilirea situației financiare în termen de un an”, se arată într-un comunicat al ASF.

Decizia ASF se bazează pe concluziile unui raport de control privind activitatea și managementul financiar al EUROINS, care a scos în evidență o serie de deficiențe privind solvabilitatea și nivelul capitalului.

De asemenea, Consiliul ASF a avut în vedere identificarea, pe baza situațiilor financiare de la 30 iunie 2015, a unui necesar minim de capital insuficient acoperit prin aportul de 200 milioane de lei asumat de acționarii societății pentru luna octombrie a acestui an, în contextul cerințelor suplimentare de lichiditate și de capital rezultate din aplicarea, de la 1 ianuarie 2016, a noilor norme de supraveghere Solvabilitate II, se mai spune în comunicatul citat.

În cel mult 20 de zile de la data comunicării prezentei decizii, Consiliul de Administrație al EUROINS are obligația de a depune la ASF planul de redresare care să includă atât o estimare a resurselor financiare cu care se intenționează corectarea marjei de solvabilitate, programele de reasigurare, cât și un program de stingere a datoriilor. De asemenea, EUROINS va transmite lunar către ASF un raport privind stadiul realizării măsurilor pe care societatea și le va asuma prin planul de redresare.

Decizia ASF constituie o măsură prudențială adoptată în scopul redresării financiare a societății și al restabilirii indicatorilor prudențiali. EUROINS are în continuare dreptul de a desfășura activitatea de asigurare (subscriere de riscuri noi, lichidare daune etc.), iar toate polițele deja emise rămân valabile până la data expirării.